Johannes Olaf Bergersen

Johannes Olaf Bergersen (født 24. juni 1874 i Glemmen, død 19. april 1936 i Fredrikstad) var en norsk politiker for Arbeiderpartiet. Han var valgt inn på Stortinget i sju perioder, og var noen år president i Odelstinget.

Bergersen måtte tidlig ut i arbeidslivet. Sju år gammel begynte han som gjetergutt, og ved tretten års alder fikk han arbeid ved Fredrikstad Dampsag & Høvleri. Her var han med korte avbrudd ansatt i rundt tjue år. Han var metodistisk kristen og opprinnelig venstremann, «i en tid da begge deler ble betraktet som radikalt». Etter hvert ble han medlem av Arbeiderpartiet. Han var sentral i å få etablert fagforening og i aksjoner for å få tariffavtale. Dette førte til at han mista jobben i 1907. Fra da til 1911 var han omreisende agitator, dels for avholdssaken, dels for arbeiderbevegelsen. I 1911 blei han forretningsfører for kretssykekassen i Borge, og fra 1918 til sin død var han statsrevisor.

Han var innvalgt på Stortinget for Smaalenenes amt fra 1913 til 1918 og for Østfold fylke fra 1922 til han døde. Ved splittelsen i Arbeiderpartiet gikk han med i Norges Socialdemokratiske Arbeiderparti, og han representerte dette fra 1922 til 1927, da de to partia igjen slo seg sammen. Han var medlem av sosialkomiteen i heile si stortingstid og odelstingspresident 1928–1930 og 1934–1935.

Bergersen var medlem av Borge herredsstyre fra 1904 til 1928 og igjen fra 1932. Han var kommunens viseordfører fra 1908 til 1910 og ordfører fra 1923 til 1928 og fra 1932 til 1934. Han hadde flere nasjonale verv i trygdesystemet og var ellers mye brukt i offentlige kommisjoner og komiteer. I 1908–12 var han styremedlem i Norsk Arbeidsmandsforbund og fra 1912 i representantskapet i Arbeidernes faglige Landsorganisasjon (nå LO). Han var styremedlem i flere arbeidereide bedrifter.

Han var tildelt Haakon VIIs jubileumsmedalje.

Referanser

Eksterne lenker 
 

Stortingsrepresentanter 1913–1915
Stortingsrepresentanter 1916–1918
Stortingsrepresentanter 1922–1924
Stortingsrepresentanter 1925–1927
Stortingsrepresentanter 1928–1930
Stortingsrepresentanter 1931–1933
Stortingsrepresentanter 1934–1936
Stortingsrepresentanter for Smaalenenes amt
Stortingsrepresentanter for Østfold
Stortingsrepresentanter fra Ap
Stortingsrepresentanter fra Norges Socialdemokratiske Arbeiderparti
Ordførere i Borge
Odelstingspresidenter
Personer fra Fredrikstad kommune